...dan wara li l-Maġistrat Anthony Vella nħatar Imħallef Skont sorsi li tkellmu mas-sit MaltaToday qalu li l-inkjesta dwar il-qtil ta’ Daphne Caruana Galizia għaddiet f’idejn il-Maġistrat Neville Camilleri wara li l-Maġistrat Anthony Vella se jinħatar uffiċjalment Imħallef illum waranofsinhar. L-Ewroparlamentari Ana Gomes, Sven Giegold u David Casa kienu wrew it-tħassib tagħhom dwar il-fatt li Vella indika li seta’ jinħatar Imħallef. Mal-gazzetta ILLUM , Ana Gomes kienet qalet li kien Anthony Vella stess li qalilhom li kien se jgħaddi mill-proċess tal-għażla u kienet saħqet li dan se jfisser li l-inkjesta kważi kważi se tibda mill-bidu. L-inkjesta kienet għaddiet f’idejn il-Maġistrat Vella wara li l-familjla Caruana Galizia ma kinitx qablet li tkun il-Maġistrat Consuelo Scerri Herrera li tmexxi l-investigazzjoni. Scerri Herrera kienet inzertat il-Maġistrat tal-Għadda dakinhar li seħħ il-qtil ta’ Caruana Galizia, fis-16 ta’ Ottubru li għadda. Hija wkoll se tkun maħtura Imħallef aktar tard illum. Neville Camilleri kien inħatar Maġistrat lura fl-2011. Huwa kien il-Maġistrat li quddiemu tressqu t-tlett irġiel akkużati bil-qtil ta' Daphna Caruana Galizia, f'Diċembri li għadda. Kif jiġri normalment, il-każ imbagħad għadda f'idejn Maġistrat ieħor biex jisma' l-kumpilazzjoni ta' evidenza. Din għadha għaddejja quddiem il-Maġistrat Claire Stafrace Zammit.